A4-0487/98

Ψήφισμα σχετικά με το σχέδιο οδηγίας της Επιτροπής που τροποποιεί την οδηγία 90/388/ΕΟΚ όσον αφορά το νομικό διαχωρισμό της παροχής δικτύων τηλεπικοινωνιών από την παροχή καλωδιακής τηλεόρασης που ανήκουν στον ίδιο φορέα (SEC(97)2390 - C4-0158/98)

Το Ευρωπαϊκό Κοινοβούλιο,

- έχοντας υπόψη το σχέδιο οδηγίας της Επιτροπής (SEC(97)2390 - C4-0158/98) ((EE C 71 της 7.3.1998, σελ. 23.)),

- έχοντας υπόψη την Ανακοίνωση της Επιτροπής σχετικά με τη σφαιρική εκτίμηση όσον αφορά την παροχή δικτύων τηλεπικοινωνιών και καλωδιακής τηλεόρασης από τον ίδιο φορέα και την κατάργηση των περιορισμών στην παροχή χωρητικότητας καλωδιακής τηλεόρασης μέσω τηλεπικοινωνιακών δικτύων, λαμβάνοντας υπόψη τους κανόνες ανταγωνισμού ((ΕΕ C 71 της 7.3.1998, σελ. 4.)),

- έχοντας υπόψη την οδηγία 90/388/ΕΟΚ της Επιτροπής της 28ης Ιουνίου 1990, όσον αφορά τον ανταγωνισμό στην αγορά τηλεπικοινωνιακών υπηρεσιών ((ΕΕ L 192 της 24.7.1990, σελ. 10)),

- έχοντας υπόψη την οδηγία 95/51/ΕΚ της Επιτροπής της 18ης Οκτωβρίου 1995, όσον αφορά την κατάργηση των περιορισμών στη χρήση των καλωδιακών δικτύων για την παροχή ήδη ελευθερωμένων τηλεπικοινωνιακών υπηρεσιών ((ΕΕ L 256 της 26.10.1995, σελ. 49 και ΕΕ L 308 της 29.11.1996, σελ. 59.)),

- έχοντας υπόψη την οδηγία 96/19/ΕΚ της Επιτροπής της 13ης Μαρτίου 1996, που τροποποιεί την οδηγία 90/388/ΕΟΚ, όσον αφορά το πλήρες άνοιγμα των αγορών τηλεπικοινωνιών στον ανταγωνισμό ((ΕΕ L 74 της 22.3.1996, σελ. 13)),

- έχοντας υπόψη την οδηγία 98/10/ΕΚ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 1998, για την εφαρμογή της παροχής ανοικτού δικτύου (ΟΝΡ) στη φωνητική τηλεφωνία και για την καθολική υπηρεσία για τις τηλεπικοινωνίες σε ανταγωνιστικό περιβάλλον ((ΕΕ L 101 της 1.4.1998, σελ. 24)),

- έχοντας υπόψη το Πράσινο Βιβλίο της Επιτροπής (COM(97)0623), της 3ης Δεκεμβρίου 1997, σχετικά με τη σύγκλιση στους κλάδους των τηλεπικοινωνιών, των μέσων επικοινωνίας και των τεχνολογιών των πληροφοριών, καθώς και σχετικά με τις συνέπειες για τις κανονιστικές ρυθμίσεις,

- έχοντας υπόψη το άρθρο 148 του Κανονισμού του,

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής (A4-0487/98),

Α. εκτιμώντας ότι το πλαίσιο για την ελευθέρωση των τηλεπικοινωνιακών και καλωδιακών δικτύων στην Ευρωπαϊκή Ένωση είχε προγραμματισθεί να ισχύσει την 1η Ιανουαρίου 1998 ώστε να προωθήσει τη διαδικασία ελευθέρωσης μέσω της εισαγωγής του ανταγωνισμού στις αγορές των τηλεπικοινωνιών,

Β. εκτιμώντας ότι, στο πλαίσιο των όσων αναφέρθηκαν προηγουμένως, η Επιτροπή ανέθεσε την εκπόνηση δύο μελετών για την έρευνα των επιπτώσεων από την παροχή δικτύων τηλεπικοινωνιών και δικτύων καλωδιακής τηλεόρασης από τον ίδιο φορέα,

Γ. εκτιμώντας ότι η ελευθέρωση έχει ήδη αποδείξει ότι προωθεί την τεχνολογική εξέλιξη στον τομέα των τηλεπικοινωνιών στην ΕΕ και τις σχετιζόμενες με αυτόν ψηφιακές τεχνολογίες εκπομπής και διαδραστικών υπηρεσιών και προσφέρει το πλαίσιο για τη βέλτιστη ανάπτυξη του τομέα των τηλεπικοινωνιών,

Δ. εκτιμώντας ότι η παροχή ανοικτού δικτύου στη φωνητική τηλεφωνία επέτρεψε σε εκατοντάδες παρόχους υπηρεσιών Διαδικτύου (Internet), μεταξύ των οποίων και πολλές μικρού και μεσαίου μεγέθους επιχειρήσεις, να προσφέρουν ένα πλήθος υπηρεσιών άμεσης επικοινωνίας (on-line) που αναμφισβήτητα συνέβαλαν στην εκρηκτική ανάπτυξη του Internet,

Ε. εκτιμώντας ότι οι νεοεισερχόμενοι, σε ορισμένα κράτη μέλη, απογοητεύονται εξαιτίας της ηγεμονικής θέσης που κατέχει στην αγορά, όσον αφορά την προσφορά υπηρεσιών καλωδιακής τηλεόρασης, ένας δεσπόζων φορέας του τομέα της προσφοράς υπηρεσιών τηλεπικοινωνιακών δικτύων και φωνητικής τηλεφωνίας και ότι αυτοί οι περιορισμοί στην πρόσβαση στις τοπικές ζεύξεις ενδέχεται να συνεχίσουν να παρεμποδίζουν την ανάπτυξη της αγοράς,

ΣΤ. εκτιμώντας ότι ο βέλτιστος ανταγωνισμός στις τηλεπικοινωνίες αποτελεί ουσιώδες στοιχείο για τη διασφάλιση του μέγιστου δυνατού οφέλους για τον καταναλωτή, με την προσφορά χαμηλών τιμών και αυξημένων δυνατοτήτων επιλογής,

1. χαιρετίζει την ανακοίνωση της Επιτροπής και τις προτάσεις που περιλαμβάνονται σε αυτήν με στόχο την πορεία προς τη μέγιστη ελευθέρωση του τομέα των τηλεπικοινωνιών[semigr ]

2. συμφωνεί με την Επιτροπή ότι το ασύμμετρο ρυθμιστικό περιβάλλον που προκλήθηκε από τα διαφορετικά επίπεδα πρόσβασης στις τοπικές ζεύξεις θα έχει αρνητικές συνέπειες για τα τέσσερα καίρια στοιχεία που απαιτούνται για την επιτυχή ανάπτυξη των ευρωπαϊκών αγορών τηλεπικοινωνιών και πολυμέσων, δηλαδή τον ανταγωνισμό στις υπηρεσίες, τον ανταγωνισμό στις υποδομές, την αναβάθμιση των υποδομών και τις άλλου είδους καινοτομίες[semigr ]

3. συμφωνεί με το συμπέρασμα της Επιτροπής ότι η βέλτιστη ανάπτυξη εξαρτάται από τα καίριας σημασίας ζητήματα του φάσματος των υπηρεσιών, της καινοτομίας των υπηρεσιών, των περιορισμών στις υποδομές και τον ανταγωνισμό στις υποδομές[semigr ]

4. συμφωνεί ότι οι διατάξεις που καθιερώνονται με την οδηγία 95/51/ΕΚ δεν επαρκούν για την προώθηση του ανταγωνισμού στον ταχύτατα αναπτυσσόμενα αυτόν τομέα[semigr ]

5. συμπεραίνει ότι ο λογιστικός διαχωρισμός στην περίπτωση της παροχής ανταγωνιστικών δικτύων από φορείς που κατέχουν δεσπόζουσα θέση στην αγορά αποδείχθηκε ακατάλληλος και δεν προσφέρει την κατάλληλη διαφάνεια όσον αφορά το ενεργητικό και τις δαπάνες[semigr ]

6. επισημαίνει ότι στην ανακοίνωση και το σχέδιο οδηγίας προτείνεται απλώς οι φορείς αυτοί να εντάσσουν τα τηλεπικοινωνιακά και καλωδιακά δίκτυά τους σε διαφορετικά νομικά πρόσωπα[semigr ]

7. συνεχίζει να αμφιβάλλει εάν το μέτρο του νομικού διαχωρισμού είναι επαρκές, εφόσον είναι πιθανό η κοινή διοίκηση μιας μητρικής επιχείρησης τηλεπικοινωνιών και μιας θυγατρικής επιχείρησης καλωδιακής τηλεόρασης να έχει ως συνέπεια την εμφάνιση αντικρουόμενων συμφερόντων, η οποία θα αποβεί εις βάρος των καταναλωτών, του ανταγωνισμού και της καινοτομίας[semigr ]

8. συμφωνεί με την Επιτροπή ότι ο διαρθρωτικός διαχωρισμός αποτελεί το ελάχιστο αναγκαίο βήμα και ότι η Επιτροπή ενδέχεται να χρειασθεί να επανέλθει στο θέμα αυτό και να αναλάβει περαιτέρω δράση[semigr ]

9. καλεί, εντούτοις, την Επιτροπή να αναγνωρίσει τις ανησυχίες που εκφράζει η βιομηχανία όσον αφορά τη ρυθμιστική αβεβαιότητα που μπορεί να προκαλέσει κάτι τέτοιο και τις υποβαθμιστικές πιέσεις που ενδέχεται να ασκήσει βραχυπρόθεσμα και μεσοπρόθεσμα στις επενδύσεις στον τομέα αυτόν[semigr ]

10. συμφωνεί με την Επιτροπή ότι η μέγιστη ανάπτυξη των τεχνολογιών ευρείας ζώνης αποτελεί επιθυμητό στόχο[semigr ]

11. προτρέπει την Επιτροπή να επιβλέψει στενά την πρόσβαση στην υποδομή ευρείας ζώνης και την εμφάνιση υπηρεσιών on-line ευρείας ζώνης, ώστε να εξασφαλισθεί ότι οι καταναλωτές μπορούν να επωφεληθούν από την προσφορά του ίδιου φάσματος επιλογών που διαθέτουν σήμερα στις υπηρεσίες ζώνης στενού εύρους[semigr ] ιδιαίτερα, η Επιτροπή πρέπει να διασφαλίσει ότι οι (αναπόφευκτα λίγοι) κάτοχοι τοπικών υποδομών πρόσβασης δεν θα κάνουν κατάχρηση της δεσπόζουσας θέσης τους[semigr ]

12. εκφράζει ορισμένες αμφιβολίες όσον αφορά την επιλογή της νομικής βάσης (άρθρα 90 και 86), εφόσον φαίνεται να έχει επιβληθεί από τα ειδικά και αποκλειστικά δικαιώματα που σχετίζονται με τη χρήση συχνοτήτων που παραχωρήθηκαν πριν από την ελευθέρωση[semigr ]

13. θεωρεί την αναφορά στις «σχετικές ραδιοσυχνότητες» ασαφή, εφόσον δεν υφίσταται προφανής σχέση μεταξύ της παραχώρησης ραδιοσυχνοτήτων και του πεδίου για καταχρήσεις στην αγορά εκ μέρους ενός τηλεπικοινωνιακού φορέα στην καλωδιακή τηλεφωνία ή την καλωδιακή τηλεόραση και πιστεύει ότι, αντίθετα, κάτι τέτοιο θα μπορούσε να προκαλέσει στο μέλλον νομικές δυσκολίες[semigr ]

14. καλεί την Επιτροπή να αναθεωρήσει το άρθρο 9 και την αιτιολογική σκέψη 10 της οδηγίας, ώστε να διασφαλισθεί ότι η «δεσπόζουσα θέση» αφορά την κυριαρχία ενός οργανισμού στην προσφορά δημόσιων υπηρεσιών τηλεπικοινωνίας και φωνητικής τηλεφωνίας[semigr ]

15. καλεί την Επιτροπή να επανεξετάσει την εφαρμογή της οδηγίας όταν η άμεση ανωμαλία που απορρέει από την ιστορική θέση ορισμένων τηλεπικοινωνιακών πρώην μονοπωλίων θα έχει διορθωθεί.

16. καλεί την Επιτροπή να τροποποιήσει το σχέδιο οδηγίας της ως εξής:

(Τροπολογία 1)

Δέκατη αιτιολογική σκέψη, τρίτη παράγραφος

>Αρχικό κείμενο>

Ωστόσο, το ελάχιστο που απαιτείται από τα κράτη μέλη είναι να εξασφαλίσουν ότι οι οργανισμοί τηλεπικοινωνιών που διαθέτουν ειδικά ή αποκλειστικά δικαιώματα για την παροχή δικτύων καλωδιακής τηλεόρασης εκμεταλλεύονται τα εν λόγω δίκτυα μέσω φορέων που αποτελούν αυτοτελή νομικά πρόσωπα.

>Κείμενο μετά την ψηφοφορία στο ΕΚ>

Ωστόσο, το ελάχιστο που απαιτείται από τα κράτη μέλη είναι να εξασφαλίσουν ότι οι οργανισμοί τηλεπικοινωνιών που

κατέχουν δεσπόζουσα θέση στην παροχή δικτύων τηλεπικοινωνιών και δημόσιων υπηρεσιών φωνητικής τηλεφωνίας και διαθέτουν ειδικά ή αποκλειστικά δικαιώματα για την παροχή δικτύων καλωδιακής τηλεόρασης εκμεταλλεύονται τα εν λόγω δίκτυα μέσω φορέων που αποτελούν αυτοτελή νομικά πρόσωπα.

(Τροπολογία 2)

ΑΡΘΡΟ 1

Άρθρο 9 (Οδηγία 90/388/ΕΟΚ)

>Αρχικό κείμενο>

Τα κράτη μέλη μεριμνούν ώστε οι οργανισμοί τηλεπικοινωνιών που είτε διαθέτουν ειδικά ή αποκλειστικά δικαιώματα στους τομείς των σχετικών ραδιοσυχνοτήτων είτε βρίσκονται υπό κρατικό έλεγχο και κατέχουν δεσπόζουσα θέση σε σημαντικό τμήμα της κοινής αγοράς εκμεταλλευόμενα δίκτυα καλωδιακής τηλεόρασης βάσει ειδικών ή αποκλειστικών δικαιωμάτων, να ασκούν τις εν λόγω δραστηριότητες μέσω διαφορετικού νομικού προσώπου από αυτό που χρησιμοποιούν για δημόσιο δίκτυο τηλεπικοινωνιών τους.

>Κείμενο μετά την ψηφοφορία στο ΕΚ>

Τα κράτη μέλη μεριμνούν ώστε οι οργανισμοί τηλεπικοινωνιών που

κατέχουν δεσπόζουσα θέση στην παροχή δικτύων δημόσιων τηλεπικοινωνιών και δημόσιων υπηρεσιών φωνητικής τηλεφωνίας και είτε διαθέτουν ειδικά ή αποκλειστικά δικαιώματα στους τομείς των σχετικών ραδιοσυχνοτήτων είτε βρίσκονται υπό κρατικό έλεγχο και κατέχουν δεσπόζουσα θέση σε σημαντικό τμήμα της κοινής αγοράς εκμεταλλευόμενα δίκτυα καλωδιακής τηλεόρασης βάσει ειδικών ή αποκλειστικών δικαιωμάτων, να ασκούν τις εν λόγω δραστηριότητες μέσω διαφορετικού νομικού προσώπου από αυτό που χρησιμοποιούν για δημόσιο δίκτυο τηλεπικοινωνιών τους.

(Τροπολογία 3)

ΑΡΘΡΟ 3α (νέο)

>Αρχικό κείμενο>

>Κείμενο μετά την ψηφοφορία στο ΕΚ>

Η Επιτροπή επανεξετάζει την εφαρμογή της παρούσας οδηγίας όταν θεωρήσει ότι η συμμόρφωση με τις απαιτήσεις της οδηγίας αυτής έχει ολοκληρωθεί.

17. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.